
ОБЩИНСКИ СЪВЕТ

ГР. БУРГАС

ДОКЛАДНА ЗАПИСКА

ОТ ДИМИТЪР НИКОЛОВ – КМЕТ НА ОБЩИНА БУРГАС

ОТНОСНО: Кандидатура на град Бургас за включване в Мрежа на творческите градове на ЮНЕСКО като Творчески град на литературата 2025 г.
УВАЖАЕМИ ОБЩИНСКИ СЪВЕТНИЦИ, 
Инициативата „Мрежа на творческите градове на ЮНЕСКО“ натрупа изключителна популярност през последните години и се превърна в успешен механизъм за популяризиране на градове от цял свят, различни по мащаб и с разнообразен профил и характеристики. Една от основните й цели е да допринесе за сближаване между различните народи, утвърждаване на обществено значими практики и общовалидни ценности за стимулиране на интеркултурния диалог и международното сътрудничество. 
Процесът по участие и класиране в престижния форум вече е спомогнал стотици градове да развият своята програма и се профилират в една от определените общо осем творчески области: Литература, Занаяти и фолклор, Дизайн, Архитектура, Кино, Гастрономия, Медийни изкуства и Музика. Мрежата обединява градове от всички континенти и региони с различни географски, демографски, икономически, социални, културни и екологични условия, които поставят културата и творчеството в центъра на своите планове за градско развитие, в унисон с цел 11 на Програмата на ООН за устойчиво развитие до 2030 г.: „Да направим градовете приобщаващи, безопасни и устойчиви“. Тя се състои от градове, които се ангажират да обединят своите ресурси, опит и знания за общите цели, посочени в Декларацията за мисията на мрежата. Градовете следва да си сътрудничат активно на международно ниво чрез партньорства в съответствие с по-широката мисия на ЮНЕСКО за насърчаване на международното сътрудничество, диалог и солидарност за постигане на траен мир. 

Само по себе си включването на Бургас като член в „Мрежа на творческите градове на ЮНЕСКО“ като „Град на литературата“ ще мобилизира литературните общности в града и областта, като ги ангажира със създаването на качествено културно съдържание, на разнообразни прояви и провокира сътрудничеството в направление „Литература“ на световно ниво. Това ще е поредната голяма стъпка напред в развитието на Бургас, предвид уникалната културна инфраструктура за реализиране на литературни събития, която градът ни притежава: Център за съвременно изкуство и библиотека, Къща-музей „Петя Дубарова“, Дом на писателя, залите на КЦ „Морско казино“ и галерия „Георги Баев“, на експоцентър „Флора“ и много други. Не на последно място са и откритите пространства – алеите на Морската градина, които ежегодно приютяват станалите вече емблематични литературни фестивали „С книга на плажа“ и „Книги за смет“, поставящи града ни на световната карта на литературно събитийния туризъм.
Всичко това дава основание Бургас да се включи в надпреварата за членство в „Мрежа на творческите градове на ЮНЕСКО“ и спечелване на титлата Творчески град на Литературата 2025, да се организира и проведе успешна подготовка, за да бъде реализирана възможно най-добрата кандидатура на града ни. Приобщаването на Бургас към тази престижна мрежа ще бъде поредно ясно доказателство за решимостта на Общината и гражданите, както и на творците, да изведат града до наградата „Европейска столица на културата“ 2032.

Имаме всички основания да се гордеем с литературното богатство на града ни. Бургас е дом и вдъхновение на поети и белетристи, чието творчество оставя трайна следа в българската литература. Инициативата „Мрежа на творческите градове на ЮНЕСКО“ е възможност създаденото от тях да бъде популяризирано и да стигне до по-широка международна аудитория. Утвърдените културни практики в сферата, високата духовност и отговорното отношение към опазването, съхраняването, предаването и развитието на литературното ни наследство са изградени и възпитани в бургаската общественост от десетилетия.

В България няма по-подходящ град от Бургас да заслужи това признание. Затова, с оглед на гореизложеното и на основание на чл. 21, ал. 1, т. 23 и ал. 2 от ЗМСМА, предлагам Общински съвет - Бургас да вземе следното
РЕШЕНИЕ:


I. Дава съгласие Бургас да се включи в Мрежа на творческите градове на ЮНЕСКО като Творчески град на литературата 2025 г.

ДИМИТЪР НИКОЛОВ
Кмет на Община Бургас

